Dokters buite Tzaneen gekaap, kaal uitgetrek | Maroela Media
Lt.kol. Moatshe Ngoepe, polisiewoordvoerder, het gesê die voorval het Vrydagnag plaasgevind.
"Die polisie het Saterdag omstreeks 02:00 op die kaal man en vrou langs die pad in die Tshitale-omgewing, buite Thohoyandou, afgekom. Hulle het niks aangehad nie en aan die polisie gesê hulle is mediese dokters," het Ngoepe gesê.
Die egpaar beweer hulle is vroeër die nag naby die Tickyline-nedersetting buite Tzaneen gekaap.
"Die vrou het in 'n Mercedes Benz gery wat 'n pap band gekry het. Die man het in 'n Toyota Hilux Legend gery en was besig om sy vrou te help om die band om te ruil. 'n Groep gewapende mans het op hulle toegeslaan en skote afgevuur. Die slagoffers is in die bakkie ingeboender en die verdagtes het sowat 100 km ver met hulle gery voordat hulle in die veld buite Thohoyandou afgelaai is. Albei voertuie, sowel as die egpaar se klere en persoonlike besittings is gesteel."
Die egpaar is nie tydens die voorval beseer nie. Die stasiebevelvoerder van die Shitale-polisie het vir die egpaar klere gegee het. Daar is dadelik begin om na die twee voertuie te soek. Die Mercedes se registrasienommer is Tangy L en die bakkie s'n is DGC 821 L.
Die polisie ondersoek 'n saak van kaping en gewapende roof. Die verdagtes is onbekend en niemand is nog in verband met die voorval in hegtenis geneem nie.
Nou het ek alles gehoor. Kan jy glo. Hoe vernederend. Dank Vader hulle is nie beseer nie More of so moet daai drs dalk een van hulle se lewens red. Skandelik
Uit die aard van hulle werk kan hulle seker nie rondloop met vuurwapens. Ek met my wapen het besluit dat sou ons twee wees dan sou die een met die vuurwapen weg van die voertuig gaan sit om 'n skoot in die lug te skiet wanneer so-iets gebeur. Andersins hou jy só stil dat jou voertuig tussen jou en die pad is met jou wapen oorgehaal en langs jou. Daar is egter geen maklike oplossing vir Zuma se onregeerde land.
Volgens News24 vandag het Zuma sy veiligheidswag kontingent laat verdubbel, en hy word met 20 voertuie begelei om hom te beskerm. Of ry hy met kontant rond …?
Lyk my dis nie lekker om n dokter in daardie deel van ons land te wees as ek die nuus so dophou nie.